**L’escriptora Care Santos reivindica el valor de la ficció en l'obertura del curs acadèmic**

El curs universitari 2017-2018 ha quedat inaugurat de manera oficial amb un acte celebrat aquest matí en el qual l’escriptora mataronina Care Santos ha pronunciat la lliçó inaugural. Sota el títol “Per què serveix la ficció”, la novel·lista mataronina ha ressaltat la ficció i la literatura com a elements clau per entendre el món que ens envolta. “Els llibres ens ensenyen a pensar i a conèixer diferents oportunitats i diferents punts de vista”, ha afirmat.

Santos ha afegit que la ficció serveix perquè cadascú construeix la seva pròpia història a partir del fet de narrar, d'explicar històries, una característica innata a l’ésser humà. “La curiositat és una de les principals raons per les quals necessitem la ficció”, ha explicat. Care Santos va rebre el Premi Ramon Llull 2014 i el Premio Nadal 2017. És autora d’obres com Habitaciones cerradas, Desig de xocolata, Diamant Blau o Media vida.

La presidenta del TecnoCampus, Dolors Guillén, ha estat l’encarregada de donar la benvinguda als assistents i ha destacat les bones xifres pel que fa al nombre d’estudiants matriculats, que aquest curs se situen a proper dels 3.400. El director general, Jaume Teodoro, ha fet balanç del darrer curs i ha remarcat que el [Pla Estratègic 2022](http://plaestrategic.tecnocampus.cat/) és l’aposta de la institució per consolidar un model d’èxit després d’una forta etapa de creixement en els últims anys.

Per la seva banda, l’alcalde de Mataró, David Bote, ha assenyalat en el discurs de clausura el compromís de la ciutat amb el projecte, que llança el repte del districte TecnoCampus com a pol de creixement del territori vinculat a Mataró i al Maresme.

Més informació:  
Oriol Ribet   
Telf. 93 741 49 60 / 678 794 288   
[www.tecnocampus.cat](http://www.tecnocampus.cat)